stanford-oval/wikipedia huggingface dataset:
רמת שלמה
מיקום > תשתיות ופיתוח

השכונה הוקמה כ"שכונה ללא מוצא", כשלה כניסה אחת, בצומת על כביש 1. במהלך העשור השני של המאה ה-21 קודמו שתי תוכניות לשיפור הכניסה לשכונה: כביש 21, שיצר כניסה נוספת לשכונה, לכיוון מחלף שער מזרח, כשתוכנית לחיבור הכביש לנקודה נוספת בצפון השכונה, נדחו על ידי התושבים בגלל היות הכניסה המוצעת ברחוב צר מכדי תנועה כבדה. בנוסף הוקם מחלף בכניסה לשכונה, כשהתוכנית היא לבנות כביש מקשר מן המחלף אל הר חוצבים (כביש 22).
היסטוריה > תוכנית להקמת האצטדיון העירוני ברכס שועפט

בטרם נבנתה השכונה, בראשית שנות ה-70, יזם ראש העירייה טדי קולק, תוכנית להקמת קריית ספורט לאומית שבמרכזה אצטדיון כדורגל על "רכס שועפט". תכנון הפרויקט השאפתני החל בשנת 1971. בשלב א', בנובמבר 1971, אושרה הקמתו של אצטדיון כדורגל בו 23,000 מקומות ישיבה, עם אפשרות הרחבה ל-50,000 מקומות. ב-1973 הוגשה תוכנית להקמת קריית ספורט לאומית המתאימה לסטנדרטים אולימפיים, כשבכללה אצטדיון כדורגל, היכל ספורט, 3 בריכות שחייה, ומגרשי אימונים. עבודות הסלילה של כביש הגישה לאצטדיון החלו ב-1976, ולאחר השלמת התכנון וקבלת האישורים הכריז קולק, בשנת 1977, על תחילת עבודות ההקמה, כשבמקביל החל מאבק של הקהילה החרדית בירושלים נגד התוכנית. גיוס הכספים להקמת הפרויקט ארך מספר שנים ולבסוף סוכם שהממשלה תכסה מחצית מעלות ההקמה וקרן ירושלים את מחצית השנייה, באמצעות תרומות. עבודות התשתית באזור החלו בשנת 1979, כשאליהן מתלוות הפגנות חרדים נגד התוכנית. סיעת אגודת ישראל בעיריית ירושלים החלה להפעיל לחץ להפסקת העבודות, ואיימה לפרוש מהקואליציה העירונית. פעילי ארגון קש"ת גם חיבלו בכלים ההנדסיים שעבדו במקום. באותה תקופה עוד לא נסלל כביש בגין והגישה לאזור הייתה רק דרך שדרות גולדה מאיר ("כביש רמות"), החרדים נהגו לחסום אותו בהפגנות. החרדים התנגדו לבנייתו של מרכז הספורט בטענה שכדורגל הוא "עבודה זרה" ובטענה שהמכוניות הרבות שייסעו בכביש יפריעו למנוחת השבת.
לאחר שהעבודות נמשכו פרשה סיעת אגודת ישראל מהקואליציה העירונית, ובנוסף פנתה לראש הממשלה מנחם בגין שיתערב במשבר. בגין הסכים להקפיא את העבודות ולהפסיק את המימון הממשלתי לפרויקט. תחילה הוסכם על הפסקה של חודשיים כדי לדון שוב בתוכנית ולמצוא מיקום חלופי. מנכ"ל משרד הפנים, חיים קוברסקי, הציע שהאצטדיון יוקם באזור הר חומה. בינואר 1980, העבירה עיריית ירושלים החלטה שאתר שועפאט מועדף להקמת האצטדיון ושיש להמשיך בעבודות, אך סיעת הליכוד העירונית בראשות ראובן ריבלין הצטרפה למתנגדים לתוכנית והעבודות לא חודשו.
בריאיון לאתר ynet סיפר האדריכל דוד קרויאנקר כי הקמת מרכז הספורט נועדה לחזק נוכחות של אוכלוסייה חילונית בצפון ירושלים.
יהודה משי זהב, בריאיון לאתר ynet, סיפר כיצד הוא וחבריו היו עולים על הרכס בחשאי כדי לזרוע חול ואבנים במנועי הטרקטורים שעבדו במקום, כדי לעכב ולסכל את העבודות.
היסטוריה > הקמת השכונה

לאחר ביטול פרויקט "אצטדיון שועפאט" הוחל בתכנון להקמת שכונה לציבור החרדי על גבי הרכס. כדי להוזיל עלויות ולזרז את בניית השכונה הוחלט לשווק ולפתח את כל המתחם במקשה אחת. ב-1989, פנה שר האוצר שמעון פרס ליזמי הנדל"ן קבוצת "האחים רייכמן" שייקחו על עצמם את הפרויקט. במאי 1990 חתמו על ההסכם עם מינהל מקרקעי ישראל להקמת 2,400 יחידות דיור בשכונה. קבלן הביצוע הראשי היה מתתיהו ליפשיץ והשיווק נעשה באמצעות שבע עמותות חרדיות, למשפחות נזקקות ולזכאים.
הקמת השכונה החלה בסוף 1990, אך בעלי קרקע ערבים ניסו למנוע את הקמתה, בטענה שהקרקעות בה הופקעו מהם לבניית אצטדיון ולא לשכונה יהודית, ודרשו את הקרקע בחזרה. בנוסף ביקשה קבוצה של פעילים שהדירות בשכונה יוקצו לפי קריטריוני זכאות אובייקטיביים של משרד השיכון, ולא לפי מפתח מפלגתי.השכונה נבנתה על פי תוכנית של האדריכל יעקב יער. על פי דברי המתכנן הושם דגש על שילוב השכונה בנוף הירושלמי.
בשנת 1997, עם תחילת אכלוס השכונה, נחשף כי העמותות המשכנות שלה החליפו רשימות זכאים בשמות של מקורבים. בין השאר השר אלי ישי, רכש דירת 4 חדרים שהייתה מיועדת לזכאי, תמורת 110 אלף דולר, ומכר אותה עם השלמת בנייתה תמורת 210 אלף דולר. במקרה אחר קרובי משפחה של סגן שר השיכון מאיר פרוש רכשו דירות מעמותת "שערי ציון" של "אגודת ישראל" שפרוש עצמו היה בין מייסדי העמותה. בנוסף נחשף כי במתחם בו נבנו קוטג'ים נעשו עבירות בנייה בהיקף נרחב, שנחשפו בעקבות סכסוך עם הקבלן המבצע. המשטרה ומבקר המדינה פתחו בחקירה ולעמותה שבנתה את הקוטג'ים מונה מפרק. צו הפירוק ניתן על ידי השופטת איילה פרוקצ'יה מאחר שבכל הבתים בפרויקט נעשתה בנייה חריגה בהיקף גדול, על ידי יצירת "חללים" בצלע ההר, לעיתים בגודל של דירת מגורים שלמה. הבקשה לפירוק הוגשה על ידי חבר בעמותה לאחר שהפסיקה בפועל את בניית השכונה. בעקבות ממצאי בדיקה ראשוניים של משרד מבקר המדינה ורשם העמותות, נפתחה חקירה פלילית ובנובמבר 1998 המשטרה המליצה להעמיד לדין פעילים בעמותות הבנייה בשכונה.
בשנת 2003 שווקו בשכונה לראשונה 76 מגרשים בשיטת בנה ביתך.
אוכלוסייה

נכון לשנת 2017 מתגוררים בשכונה 16,736 תושבים ב-2,341 יחידות דיור.
אוכלוסייה > קהילת חב"ד

בשנת תשנ"ב נקרא יעקב שנור על ידי אגודת חסידי חב"ד בישראל להקים קריית ליובאוויטש עבור חסידי חב"ד, כמאה ועשרים משפחות מחסידות חב"ד מתגוררות בשכונת רמת שלמה, בקהילה פעילה יחסית בירושלים. בהמשך פעל שנור לקריאת רחוב "האדמו"ר מלובביץ'", על שם רבי מנחם מנדל שניאורסון ובמרכזו שוכן בית הכנסת 770 כהעתק לבית מרכז חב"ד העולמי – 770 בברוקלין, רב הקהילה הוא הרב יוסף יצחק הבלין.
אוכלוסייה > הקהילה הדתית לאומית

בשכונה קיימת קהילה דתית לאומית, בת עשרות משפחות, שמרוכזת ברובה ברחוב הרב עוזי קלכהיים. לקהילה בית כנסת על שם אדמונד ספרא וסניף בני עקיבא שנסגר עקב צמצום אוכלוסייה לפני 4 שנים.
רחובות ומוסדות > רחובות השכונה

רחובות השכונה קרויים על-שם רבנים ואישי ציבור.
רחובות ומוסדות > מוסדות בשכונה

בית ההוראה יד הרמ"ה, בראשותו של הרב מתתיהו דייטש
ישיבת לב אליהו בראשות הרב יעקב זכריה
ישיבת תורת משה בראשות הרב איסר ליזרוק
ישיבת אבני נזר בראשות הרב זמיר כהן
מוסדות בנין אב בנשיאות הרב אליהו בקשי דורון
סמינר מעלות בית יעקב
סמינר בית בינה
כפר ילדים דוד
תלמוד תורה "חמדת התורה"
תלמוד תורה "המסורה"
תלמוד תורה "תורה ברמה" של רשת אל המעיין
ישיבת מיר לצעירים
קמפוס שיח סוד לבעלי מוגבלות שכלית התפתחותית
רחובות ומוסדות > בתי כנסת מרכזיים בשכונה

בית הכנסת "לב אליהו".
בית כנסת "חזון איש".
בית כנסת "משכנות יעקב", בית כנסת חסידי בראשות הרב שמחה רבינוביץ.
בית כנסת ומרכז רוחני "נר יוסף", בית הכנסת הספרדי בראשות הרב ארי אברהם סמג'ה
בית הכנסת חב"ד – של קהילת חב"ד ברמת שלמה, בראשות הרב יוסף יצחק הבלין. חזית הבניין היא העתק מדויק של בנין מרכז חב"ד העולמי – 770 בניו יורק.
בית הכנסת "שומרי החומות", בית כנסת חסידי וליטאי בראשות הרב אברהם דוד ליווי. כרב בית הכנסת שימשו בעבר הרבנים אלתר אליהו רובינשטיין ומרדכי פרידלנדר
בית כנסת "המרכזי" – זכרון שלמה, בית כנסת ליטאי.
בית הכנסת "שערי דוד", בית כנסת ספרדי בראשות הרב אליהו דיין.
בית הכנסת "פרושים" – בית מאור, בראשות הרב יצחק זונדל שטרן מרבני קהל פרושים.
בית הכנסת "שיח אליעזר" של קהילת יוצאי ישיבת חברון.
בית הכנסת "ערוך לנר".
בית הכנסת "טשחויב", מרכזה של חסידות טשחויב בישראל.
בית הכנסת הדתי לאומי על שם ספרא. במתחם בית הכנסת פועל גם סניף של תנועת הנוער בני עקיבא.
בית הכנסת "מנין אשכנז" של הקהילה הליטאית הצעירה.
בית כנסת קהילת "דעת שמואל"
בית כנסת "זיכרון ישעיה" קרעסטירר - בית כנסת חסידי
בית כנסת "בית ישעיה" קרעסטירר - בית כנסת ליטאי בראשות הרב משה יונה רוזנגרטן
בית כנסת "בעלזא"
בית כנסת "אילת השחר", בית כנסת ליטאי
בית כנסת "אהל ראובן", בית כנסת ספרדי בראשות הרב יעקב חנניה
עתיקות

במהלך חפירות שנערכו בשכונה נמצאה מחצבה עתיקה המשתרעת על שטח של כחמשה דונם וממצאי החפירה הוצגו לציבור בשנת 2007‏. ייחודה של המחצבה הוא בגודלן העצום של האבנים שנחצבו ממנה. אורכן הוא כחמישה–שישה מטרים, והן מזכירות בגודלן את אבני הכותל המערבי.
באתר אף נמצאה לראשונה יתד ביקוע שלמה שהושארה במקום על ידי החוצבים, וזאת לצד מטבעות ושברי כלי חרס מהמאה הראשונה לספירה.
בנוסף נמצא בשולי השכונה מול שכונת שועפאט גת עתיק ליצירת יין.
גיום בוזיניאק

| --- | --- |
 לידה:  סביב 1587 בפסקה זו רשומה אחת נוספת שטרם תורגמה, צרפת 
 פטירה:  1643 בערל
 מוקד פעילות:  צרפת 
 זרם:  מוזיקה קלאסית, המוזיקה הקלאסית בתקופת הבארוק 
 שפה מועדפת:  צרפתית 
 
גיום בוזיניאק (בצרפתית: Guillaume Bouzignac‏ סביב 1587 – בערך 1643) היה מלחין צרפתי.
בוזיניאק נולד כנראה בסן-נאזר. הוא למד בקתדרלה של נרבון עד 1604, וכיהן כמנצח מקהלה בקתדרלות של אנגולם, בורג'ה, טור וקלרמון-פראן.
המוטטים של בוזיניאק שמורים בשני כתבי יד. הם ייחודיים ביותר: "פשוט מאוד, אין עוד מוזיקה של התקופה שנראית אותו דבר על הדף או נשמעת אותו דבר כמו המוטטים של בוזיניאק". "שם אחד בתקופה זו מתנשא מעל אלה של בני תקופתו בכל מוזיקת הקודש, לרבות מיסות: שמו של גיום בוזיניאק". מוטטי הדיאלוג שלו, כגון "Unus ex vobis" ו-"Dum silentium", הם אורטוריות בקנה מידה קטן, המבשרות את ג'אקומו קריסימי ואחר מארק-אנטואן שרפנטייה (1704-1643) שני דורות לאחר מכן.
הקלטות

מוטטים, טה דאום, אנסמבל לז אר פלורסאן בניצוח ויליאם כריסטי, הרמוניה מונדי HMC 901 471
מוטטים עם הקאמרטה של בוסטון בניצוח יואל כהן, אראטו 4509 98480-2
מוטטים, האנסמבל הווקאלי של זקס בניצוח מתיאס יונג, TACET s56 2007
Motets, Te Deum Les Arts Florissants (ensemble)|Les Arts Florissants dir. William Christie Harmonia Mundi HMC 901 471
Motets with Jean Gilles Leçons de Ténèbres Boston Camerata dir. Joel Cohen Erato 4509 98480-2
Motets Sächsisches Vocalensemble dir. Matthias Jung TACET S 156 2007
הערות שוליים

↑  סטנלי סיידי, מילון גרוב למוזיקה ומוזיקאים, כרך 3 עמ' 121, 1980
↑  Anthony J.R. French baroque music from Beaujoyeulx to Rameau 1978 p167
↑  Lewis A. Fortune N. Opera and church music, 1630-1750 1975 p422
| --- | --- |
בקרת זהויות :  NLI: 987007393047305171  BnF: cb13891759n (data)  GND: 119123916  ICCU: MILV182577  ISNI: 0000 0000 8363 800X  LCCN: n86867060  LNB: 000067412  MusicBrainz: 8fddd350-cf81-4443-98f5-1ed703c8a12b  NKC: jn20000600957  NTA: 095791361  SNAC: w68s6jp3  SUDOC: 033632650  VIAF: 22326659   WorldCat (עם VIAF): 22326659
האורקסטרה של ראשון

| --- | --- |

האורקסטרה של ראשון על מדרגות בית העם, 1900–1910
 תאריך ייסוד:  1895
 מייסד:  בוריס דב אוסוביצקי
 מדינה:  ישראל ישראל
 מיקום:  ראשון לציון, ישראל
 מנצח:  מיכאל יערן
 
האוֹרְקֶסְטְרה של ראשון היא התזמורת הראשונה בתקופת היישוב.
האורקסטרה (= תזמורת) של ראשון נוסדה בראשון לציון בשנת 1895 על ידי בוריס דב אוסוביצקי, שהיה יינן ביקב ומנצחה הראשון. היא פעלה בשנותיה הראשונות של המושבה, הייתה למרכז תרבותי ביישוב, ואף הוזמנה לחגיגות רשמיות ביפו ובירושלים. היא גם הוזמנה להופיע מדי פעם בפני השליטים הטורקיים. התזמורת קידמה בנגינתה את פניו של תאודור הרצל בביקורו בראשון לציון בשנת 1898.
העיתון הצבי פרסם ב־1896, (על ידי יונאס) את הכתבה "ראשון לציון": "הלכתי לשמוע בהמושבה פה את התזמורת, ונפלאתי הפלא ופלא ! ... נפלא הדבר לראות את המראה הזה. כי קולונסתים, כצעירים וכבאים מעט בימים, הטרודים בכל יום בעבודתם ולא ידעו מעולם עד כה מה זה כלי שיר, ילמדו בתקופת שלֹשה חֹדשים, כמו שאומרים בשעה שאינה לא יום ולא לילה, לנגן בם, ולשמור חֹקי הזמרה והקומפנימה במקהלה "ארקֶסתר" בעלת 28 איש, בכנורות, בנבלים, בחצוצרות, בחלילים, בתופים ובמצלתים ולהוציא זמרה בטקטה מסודרת לכל משפטיה וחוקותיה, הנעימה לאזן השומע... מנהל התזמורת "דיריז'ור", הוא המשכיל ב' אסוביצקי דירקטור של המרתף שמה, ומקלו יגיד להם לכל אחד ואחד לשמור תפקידו, וכל איבריו ותנועותיו ברגש נמרץ מלא חיים מנצח בנגינות. יפה המראה מאד ! יפה, נחמד ונעים. כל מעשיכם אחי, כממקור מים חיים יקרו. עבדו אדמתכם בשמחה, שירו זמרו!".
שמה של התזמורת הפך למיתוס, ובשנות ה-60 נכתב על ידי דן אלמגור השיר "האורקסטרה של ראשון", שהולחן והושר על ידי שמעון ישראלי. בשיר נזכרים אוסוביצקי, אוסוביצקי וקוסביצקי, שהם יהושע אוסוביצקי, פקידו הראשי של הברון בראשון לציון, אחיו בוריס אוסוביצקי ("מאסטרו אוסוביץ") שהיה כאמור המנצח, וסרגיי קוסביצקי שהיה אז מנצח בתזמורת הסימפונית של בוסטון ואין לו כל קשר לראשון לציון. אנשים אחרים המוזכרים בשיר נמנים עם מייסדי המושבה (שמן הסתם חלקם לא ניגן באורקסטרה) כמו מנשה מאירוביץ, אהרן מרדכי פריימן, חיים חיסין ודב גיסין, שהיה ממייסדי האורקסטרה, (בנו של אריה לייב גיסין).
בוריס אוסוביצקי הוא בנו של הרב שמחה בונם אוסוביצקי.
בשנת 1991, הוקמה בראשון לציון "האורקסטרה המתחדשת" ומופיעה עד היום ולאורך ההיסטוריה של מדינת ישראל. מאז שהיא חודשה ניצחו עליה אהרון אלקלעי, לימור שיפוני ויעקב אלמוג. מנצח האורקסטרה הנוכחי הוא מיכאל יערן.
הערות שוליים

↑  יונאס, "ראשון לציון", הצבי, 20 במרץ 1896
האורקסטרה של ראשון צועדת ברחובות, 1912
האורקסטרה של ראשון לציון, עם המנצח אוסוביצקי, 1897
ניק ג'ונאס

| --- | --- |
ניק ג'ונאס, 2019
ניק ג'ונאס, 2019
 לידה:  16 בספטמבר 1992 (בן 32) דאלאס, טקסס, ארצות הברית
 שם לידה:  ניקולאס ג'רי ג'ונאס
 שם במה:  Nick Jonas 
 מוקד פעילות:  ניו ג'רזי, ארצות הברית
 תקופת הפעילות:  מ-2002
 עיסוק:  זמר, שחקן, כותב שירים, מוזיקאי
 סוגה:  טין פופ, פופ רוק, R&B
 סוג קול:  טנור 
 שפה מועדפת:  אנגלית 
 כלי נגינה:  גיטרה, תופים, פסנתר, קלידים, צ'לו
 חברת תקליטים:  קולומביה, איילנד רקורדס, SafeHouse Records
 שיתופי פעולה בולטים:  האחים ג'ונאס, ניק ג'ונאס והאדמיניסטריישן, דמי לובאטו
 בת זוג:  פריאנקה צ'ופרה (2018–הווה)
 מספר צאצאים:  1
 www.nickjonas.com
 פרופיל ב-IMDb
 חתימה:  
 
ג'ונאס עם אשתו, פריאנקה צ'ופרה, 2018
ניקולס ג'רי (ניק) ג'ונאס (באנגלית: Nicholas Jerry "Nick" Jonas; נולד ב-16 בספטמבר 1992) הוא זמר, מוזיקאי, פזמונאי, דוגמן ושחקן אמריקאי, בעל קריירת סולו מצליחה ברחבי העולם. ג'ונאס מנגן בכלים רבים כגון: פסנתר, קלידים, גיטרה, תופים, וצ'לו. ג'ונאס היה חבר בלהקת הפופ רוק האחים ג'ונאס יחד עם אחיו קווין (אנ') וג'ו, עד שהתפרקה בשנת 2013. יחד עם חברי הלהקה הוא הוציא ארבעה אלבומי אולפן, והופיע בטלוויזיה בערוץ דיסני בסדרה "ג'ונאס" ובסרטים "קאמפ רוק" ו"קאמפ רוק 2: הג'אם האחרון". לפני הקמת הלהקה האחים ג'ונאס הוציא ג'ונאס אלבום סולו בשם "Nicholas Jonas". לאחר הקמתה של הלהקה, הוא ייסד להקה נוספת בשם "ניק ג'ונאס והאדמיניסטריישן", כפרויקט משני של להקתו המקורית עם אחיו, במסגרתה הוא הוציא אלבום סולו שני. בשנת 2014, לאחר התפרקות הלהקה, יצא ג'ונאס לקריירת סולו אשר זכה להצלחה מרובה, עם אלבומו הראשון "Nick Jonas". במאי 2016 ג'ונאס הוציא את אלבומו השני "Last Year Was Complicated". להקת האחים ג'ונאס התאחדה שוב במרץ 2019.
ביוגרפיה

ג'ונאס נולד בדאלאס, טקסס שבארצות הברית. אביו, פול קווין ג'ונאס, הוא מוזיקאי ולשעבר כומר. אימו דניס היא מורה לשפת הסימנים לשעבר וזמרת. לאחר מכן עברה המשפחה להתגורר בוויקוף שבניו ג'רזי ולאחר מכן עברו האחים ללוס אנג'לס. לו שלושה אחים, קווין ג'ונאס, ג'ו ג'ונאס, ופרנקי ג'ונאס.
ביוגרפיה > 1992 - 2006: תחילת דרכו המקצועית

ניק הופיע בילדותו בברודוויי, שם שיחק במספר הצגות, ביניהן המחזמר "עלובי החיים" בו גילם את תפקידו של הילד גברוש. בשנת 2002, עת גילם תפקיד במחזמר "היפה והחיה", חיבר יחד עם אביו את השיר "Joy to the World". כעבור שנה קיבלה חברת התקליטים INO Records העתק של אותו השיר, ועד מהרה היא הוציאה אותו לשידור בתחנת רדיו נוצרית, שם הוא זכה לפופולריות. בספטמבר 2003 החתימה קולומביה רקורדס את ג'ונאס על חוזה הקלטות, ובהמשך הוא הוציא את הסינגל "Dear God". בדצמבר 2004 יצא אלבום הסולו שלו "Nicholas Jonas", אך האלבום לא נחל הצלחה. ב-2005 הוחתמו שלושת האחים למשפחת ג'ונאס על חוזה הקלטות במסגרת להקתם.
ביוגרפיה > 2007–2011: הצלחה האחים ג'ונאס ופרויקטים נוספים

ב-2 בפברואר 2010 הוציא את האלבום "Who I Am" שהיה לאלבום הסולו השני שלו, במסגרת פרויקט הלהקה "ניק ג'ונאס והאדמיניסטריישן" שנוסדה על ידו של להקתו המקורית "האחים ג'ונאס". בגיל 13 אובחנה אצל ג'ונאס סוכרת מסוג 1, אבחון שהוביל אותו להקים את ארגון הצדקה "Change for the Children Foundation", המגייס כספים ומעורר מודעות בציבור בנושא זה.
בתחילת שנת 2010 הוזמן ג'ונאס לחזור לככב על בימת התיאטרון במחזמר "עלובי החיים" בשנית, הפעם בתפקיד מריוס. ג'ונאס הסכים להצעה ובמשך חודש הופיע עם המחזמר בלונדון. הוא בנוסף שיחק את תפקידו של מריוס בשנית בהפקת הענק לכבוד 25 שנים למחזמר, מספר חודשים לאחר שסיים להופיע. מ-24 בינואר ועד 20 במאי 2012 כיכב ג'ונאס בתפקיד ראשי במחזמר "איך להצליח בעסקים מבלי להתאמץ" המוצג בברודוויי, תפקיד אותו גילמו בעבר דניאל רדקליף ודארן כריס.
ב-18 במרץ 2013, נחשף כי ג'ונאס יככב במותחן "היזהר במה שאתה מבקש" אשר יצא לאור בשנת 2014.
ביוגרפיה > 2014–2018: Nick Jonas ו-Last Year Was Complicated

ב-4 בפברואר 2014, ג'ונאס אמר שהוא עובד כמנהל מוזיקלי ויצירתי לסיבוב הופעות של דמי לובאטו הנקרא "NEON LIGHTS TOUR". ב-13 במרץ הודיעו שג'ונאס הצטלם לעוד עונה של "Hawaii Five-0". באוגוסט, הודיע שהאלבום הבא שלו יהיה על השם שלו 'Nick Jonas' ויצא לאור בסוף אוקטובר או בתחילת נובמבר. ובנוסף הודיע שהסינגל שלו "Jealous" יצא ב-7 בספטמבר.
במהלך שבוע האופנה בניו יורק, הודיע כי הוא חתום בדוגמנות על ידי "Wilhelmina Models".
בשנת 2014 החל לשחק בסדרת הטלוויזיה "ממלכה" ובשנת 2015 סיים לצלם את העונה השנייה.
באוגוסט 2014 התחיל להצטלם לסדרת הקומדיה "מלכות הצעקה". ב-2015 הסדרה יצאה ברשת פוקס, וזכתה להצלחה.
בשנת 2016 הודיע ג'ונאס כי יחזור לגלם את דמותו בעונה השנייה. הסדרה יצאה בישראל ברשת הלוויין yes.
בשנת 2015 הנחה את ה-"Kids Choise Awards", טקס פרסי הילדים של ניקלודיאון, בו גם זכה בפרס "הזמר האהוב ביותר".
במאי 2015 הקים ג'ונאס יחד עם דמי לובאטו ומנהלם פיל מקנטייר חברת תקליטים חדשה בשם SafeHouse Records (סייפהאוס רקודס) בה החתימו את השחקן והדוגמן קורד אוברסטריט.
במרץ 2015 ג'ונאס שפט בתוכנית הכישרונות "The Voice" בצוות כריסטינה אגילרה.
באוגוסט 2015 שחרר ג'ונאס את השיר "Levels" וזכה להצלחה אדירה, השיר הגיע למקום הראשון בארצות הברית במצעד הבילבורד, ולמקום הראשון ב-ITunes ב-34 מדינות.
בשנת 2016 הודיע ג'ונאס כי אלבומו השני "Last Year Was Complicated" יצא ב-7 במאי. ב-29 במרץ ג'ונאס הוציא את הסינגל הראשון שלו מתוך האלבום Close בשיתוף פעולה יחד עם הזמרת טובה-לו.
ב-6 באפריל הודיע ג'ונאס שהוא הולך להוציא ליין נעליים אלגנטיות יחד עם המותג Creative Recreation, באותו חודש יצא הסרט "Goat" בבימויו של ג'יימס פרנקו בו משחק ג'ונאס בתפקיד הראשי.
בקיץ 2016 יצא ג'ונאס לסיבוב הופעות יחד עם דמי לובאטו הנקרא "Future Now Tour" בחסות של חברת הונדה, לה עיצב אופנוע.
בשנת 2018, הוציא את השיר "Right Now", ביחד עם רובין שולץ.
ביוגרפיה > 2019–הווה: איחוד האחים ג'ונאס, The Voice ו-Spaceman

בשנת 2020 פתח ג'ונאס חברת הפקות בשם Image 32. בחודש נובמבר 2020 עלתה לאוויר הסדרה "דאש ולילי" בנטפליקס שהופקה על ידי החברה. ג'ונאס אף ביצע הופעת קמע בסדרה לצד אחיו - ג'ו וקווין.
בחודש פברואר 2021 כיכב ג'ונאס בפרסומת לחברת Dexcom במהלך אירוע הסופרבול LV. באותו החודש 2021 הנחה ג'ונאס לראשונה את תוכנית המערכונים סאטרדיי נייט לייב, באותה תוכנית גם שימש כאורח מוזיקלי וביצע את השירים "This Is Heaven" ו"Spaceman".
ב-1 במרץ עלתה לאוויר העונה ה-20 של תוכנית המציאות האמריקאית The Voice, בה ג'ונאס מתפקד כמנטור לאחר שתפקד כמנטור לראשונה בעונה ה-18 של התוכנית.
באותו החודש יצא לאור הסרט כאוס מהלך בו כיכב ג'ונאס לצד טום הולנד ודייזי רידלי.
באותו החודש הוציא לאור את השיר "This Is Heaven", אותו ביצע בעבר בתוכנית סאטרדיי נייט לייב. ב-12 במרץ הוציא את אלבום האולפן הרביעי שלו, Spaceman. באותו היום הוציא לאור את הווידאו קליפ לשיר הנושא מתוך האלבום, "Spaceman". כיומיים לאחר מכן, ב-14 במרץ - יצאה לאור גרסת הדלוקס של האלבום שכללה שיר חדש של האחים ג'ונאס בשם "Selfish". ב-18 במרץ הוציא את הווידאו קליפ לשיר "This Is Heaven".
ב-19 במרץ 2021 עלתה לאוויר הסדרה "Calls" (בעברית: שיחות טלפוניות) בשירות אפל TV פלוס, בה ישתתף ג'ונאס. הקדימון לסדרה עלה ב-3 במרץ 2021.
ב-15 במרץ 2021 הכריזו ג'ונאס ואשתו פריאנקה צ'ופרה על המועמדים לטקס פרסי אוסקר ה-93. ב-30 באפריל 2021 הוכרז כי ג'ונאס ינחה את טקס פרסי המוזיקה של בילבורד 2021.
חיים אישיים

בין השנים 2013–2015, ג'ונאס יצא עם הדוגמנית אוליביה קולפו.
באוגוסט 2018 התארס לשחקנית פריאנקה צ'ופרה. השניים נישאו בטקס הודי מסורתי בדצמבר 2018. בינואר 2022 הביאו לעולם בת בהליך פונדקאות.
דיסקוגרפיה > אלבומי אולפן

2005: Nicholas Jonas
2014: Nick Jonas
2016: Last Year Was Complicated
2021: Spaceman
דיסקוגרפיה > מיני אלבומים

2012: Songs from How to Succeed in Business Without Really Trying
דיסקוגרפיה > האחים ג'ונאס

Fall 2005 Tour: 2005
American Club Tour: 2006
Marvelous Party Tour: 2007
When You Look Me in the Eyes Tour: 2008
Burnin' Up Tour: 2008- 2009
World Tour: 2009
Live in Concert World Tour: 2010
World Tour: 2012- 2013
Live Tour: 2013
דיסקוגרפיה > מופעי פתיחה עם האחים ג'ונאס

The Cheetah Girls- Cheetah-licious Christmas Tour: 2005
2006 :Backstreet Boys- Never Gone Tour
The Veronicas- US Tour: 2006
Jesse McCartney- Right Where You Want Me Tour: 2007
Miley Cyrus- Best of Both Worlds Tour: 2007- 2008
Avril Lavigne- The Best Damn World Tour: 2008
דיסקוגרפיה > ניק ג'ונאס והאדמיניסטריישן

Who I Am Tour: 2010
Nick Jonas Tour: 2011
דיסקוגרפיה > סיבוב הופעות סולו

Nick Jonas Live: 2014
Nick Jonas Live In Concert: 2015
Future Now Tour :2016 בשיתוף עם דמי לובאטו
דיסקוגרפיה > מופעי פתיחה (סולו)

Maroon 5 World Tour: 2015
פילמוגרפיה > קולנוע

| שנה | שם הסרט | תפקיד | הערות |
| --- | --- | --- | --- |
| 2008 | קאמפ רוק | נייט | סרט מקורי של ערוץ דיסני |
| 2010 | קאמפ רוק 2: הג'אם האחרון | נייט | סרט מקורי של ערוץ דיסני |
| 2015 | היזהר במה שאתה מבקש | דאג |  |
| 2016 | עז | ברייט |  |
| 2017 | ג'ומנג'י: שורדים בג'ונגל | אלכס |  |
| 2019 | ג'ומנג'י: השלב הבא | אלכס |  |
| 2019 | הקרב על מידוויי | מייט ברונו גאידו |  |
| 2021 | כאוס מהלך | דייוויד" דאבי" פרנטיס ג'וניור |  |
| 2023 | לאהוב מחדש | ג'ואל |  |
| 2023 | The Good Half | רן ווילנד |  |
פילמוגרפיה > טלוויזיה

| שנה | שם התוכנית | תפקיד | הערות |
| --- | --- | --- | --- |
| 2007 | האנה מונטנה | עצמו | תפקיד אורח |
| 2008 | ג'ונאס | ניק ג'ונאס | חולק תפקיד ראשי עם שני אחיו ג'ו וקווין |
| 2009–2021 | סאטרדיי נייט לייב | בתפקיד עצמו | 2009 (אורח מוזיקלי/מערכונים),  2016 (אורח מוזיקלי/מערכונים), 2019 (אורח מוזיקלי), 2021 (מנחה/אורח מוזיקלי) |
| 2011 | מר סאנשיין | אלי קאטלר | תפקיד אורח |
| 2011 | האיש האחרון שעומד | ראיין | תפקיד אורח |
| 2012 | סמאש | לייל ווסט | תפקיד אורח |
| 2013 | הוואי חמש-אפס | איאן רייט | תפקיד אורח |
| 2017-2014 | ממלכה | נייט הנדרסון | תפקיד ראשי; 3 עונות |
| 2015 | מלכות הצעקה | בון | תפקיד ראשי |
| 2015, 2020–2021 | The Voice | עצמו | שופט |
| 2020 | דאש ולילי | בתפקיד עצמו | הופעת אורח |
| 2021 | Calls | סאם | דיבוב; פרק: "The Universe Did It" |
| 2021 | פרסי המוזיקה של בילבורד 2021 | עצמו | מנחה |
פילמוגרפיה > תיאטרון

| שנה | שם המחזה | תפקיד | הערות |
| --- | --- | --- | --- |
| 2000 | מזמור לחג המולד | טייני טים |  |
| 2002 | היפה והחיה | ציפ |  |
| 2003 | צלילי המוזיקה | קורט |  |
| 2010 | עלובי החיים | מריוס פונטמרסי |  |
| 2011 | הירספריי | לינק לארקין |  |
| 2012 | איך להצליח בעסקים מבלי להתאמץ | ג'יי. פיירפונט פינץ' | תפקיד ראשי |
דיוקלזיאן

״הנביאה״, הנרי פרסל, דף הכותרת מתוך הפרטיטורה, לונדון 1691.
״דיוקלזיאן״ (״הנביאה״, או ״חייו של דיוקלזיאן״) (במקור: Dioclesian, The Prophetess או The History of Dioclesian) היא אופרה דרמטית (אופרה למחצה) בחמישה חלקים, שהולחנה על ידי הנרי פרסל ונכתבה על ידי תומאס בטרטון. הליברית מבוססת על המחזה "הנביאה״ (במקור: The Prophetess) שנכתבה על ידי ג׳ון פלטשר ופיליפ מסינג׳ר ומבוסס באופן כללי על חייו של הקיסר דיוקלטיאנוס. היא הועלתה לראשונה בסוף מאי 1690 בתיאטרון המלכה, בדורסט גארדן שבלונדון (במקור: London, Queen’s Theatre, Dorset Garden).
במידה רבה דיוקלזיאן נתפס כתגובה ישירה ל״אלביון ואלבניוס״ (במקור: ״Albion and Albanius״), אופרה מושרת באורך מלא שהועלתה באנגליה ב-1685. בעת שהותו בגלות, המלך צ׳ארלס השני פיתח חיבה עזה למוזיקה בסגנון צרפתי, ולא חסך במאמצים לייבא אותו לחצרו. בניסיון לחקות את האופן שבו לואי ה-14 תמך וטיפח מפעלים תרבותיים לצורכי תעמולה, צ׳ארלס השני ביצע מגוון פעולות בתחומי האמנות, האדריכלות והמוזיקה אשר נתפסים על ידי היסטוריונים כחלק מניסיונו להקים מנגנון דומה. בהפקות שהועלו בחצר המלוכה לקחו חלק מלחינים, שחקנים, זמרים ורקדנים מצרפת. המוזיקאים האנגלים חשו מאוימים מתופעה זו והתנגדו לשילובה של מוזיקה בסגנון צרפתי בתיאטרון האנגלי. הליברית לאופרה אלביון ואלבניוס נכתבה על ידי המשורר והמחזאי המוערך ג׳ון דריידן אך מכיוון שהולחנה על ידי לואי גראבו (Louis Grabu), קטאלני שרכש את השכלתו המוזיקלית בצרפת, היא זכתה למידה רבה של ביקורת ממשכילים פטריוטיים. דיוקלזיאן נתפס כמעין ״מתקפת-נגד״ של פרסל, ניסיון לסלק את גראבו ואת ההשפעה הצרפתית מעל בימות לונדון, ובמקביל לזכות בהערכתו ובשיתוף הפעולה של דריידן. ישנם קווי דמיון רבים באופי ההלחנה, התזמור ומבנה היצירות, אך ב״נביאה״ של פרסל, על פי מסורת התיאטרון האנגלי, נשמרת ההפרדה בין פרקי המשחק המדובר לבין הפרקים המוזיקליים.
מעבר לכך, בדומה לאופן שבו בצרפת יצאו לאור כרכי פוליו מהודרים של פרטיטורות מלאות לאופרות מפורסמות (המלחין הצרפתי ז׳אן בטיסט לולי היה המייצג המובהק של תופעה זו), גראבו ופרסל פרסמו שניהם פרטיטורות מלאות בפורמט דומה. פרויקט ההוצאה לאור ערך זמן רב, כלל הגהה ותיקונים בכתב יד, והיה כרוך בעלות גבוהה אותה נשאו המלחינים בעצמם. העותק המודפס שימש ככלי להעברת מסרים, אשר הופיעו בפתיחה ובהקדשות, האדרת שמם ומיצוב היצירה למעמד מונומנטלי ועל-זמני ולא הצדיק את עצמו מבחינה כלכלית.
מבנה העלילה

הקומדיה הטרגית, אשר הופקה במקור ב-1622, עוסקת במאבקי כוח פוליטיים ברומא העתיקה. הנביאה דלפי חוזה כי דיאוקלס, חייל פשוט בצבא הרומי, יוכתר לקיסר לאחר שיקטול חזיר בר רב עצמה. דיואקלס מאמין שאין הדבר סביר ומבטיח לשאת את אחייניתה של דלפיה, דרוזילה, אם הנבואה תתקיים. בהמשך הוא מגלה כימפקד המשמר, המכונה החזיר, התנקש בקיסר. דיאוקלס נוקם את מותו ובתמורה מוכתר לקיסר.
לאחר הכתרתו הוא משנה את שמו לדיוקלזיאן, מתעלם מהבטחתו לדרוזילה, ומחזר אחר הנסיכה אורליה היפהפייה. הנביאה דלפי זועמת על הפרת ההבטחה ועוצרת את טקס החתונה באמצעות זימון מפלצת וסופת ברקים ורעמים. מעבר לכך, היא מכשפת את הנסיכה אורליה כך שתתאהב ביריבו מקסימיניאן ועוזרת לפולשים הפרסים להביס את הצבא הרומי בקרב. דיאוקלס מזועזע מהמאורעות, הוא תוקף ומביס את הפולשים, מוותר על שלטונו, מכבד את הבטחתו לדרוזילה ופורש ללומברדיה כדי להקדיש את חייו לחסד.